Босния_ва_Ҳерсеговина
Таърих
Дар аввали асри нав Босния ва Ҳерсеговина ба ҳайати музофоти Иллирийи Империяи Рум дохил буд. Аз охири асри 6 дар он қабилаҳои славянӣ маскун шуда, бо аҳолии маҳаллӣ омезиш ёфтанд ва ду вилоят — Босния ва замини Холмро (миёнаи асри 15 номи Ҳерсеговинаро гирифт) ба вуҷуд оварданд. Дар асрҳои 8-12 хоки Босния ва Ҳерсеговина ба навбат зери тасарруфи Рум, Маҷористон ва Хорватия қарор мегирифт. Дар охири асри 12 дини насронӣ ҷорӣ карда шуд ва дар ҳамин давра князигарии соҳибистиқлоли Босния, ки Герсеговина низ дар ҳайати он буд, таъсис ёфт ва дар нимаи 2-юми асри 12 ба шоҳигарӣ мубаддал гардид. Дар асри 15 онро Империяи Усмонӣ зери тасарруфи худ даровард ва қисми зиёди аҳолии славянӣ дини исломро қабул кард. Ин ашхос асосан обидон ва муътақидони маъбадҳои шаҳри Рум ва империяи Рум, инчунин аҳолии ба имтиёзҳои андоз ниёзманди шаҳру деҳот ва ғ. буданд. Муътақидони мазҳаби православӣ ва католикӣ хеле кам боқӣ монданд. Аз байни онҳо гурӯҳи партизании гайдукҳо ба вуҷуд омад, ки барои истиқлол ба муқобили туркҳо мубориза мебурд. Баъди исёни Босния ва Ҳерсеговина ва ҷанги байни туркҳову русҳо (1877-78) мамлакат, ки тибқи қарори конгресси Берлин сулҳи Сан-Стефанро оид ба соҳибистиқлолӣ соҳиб гашта буд (1878), аз ҷониби Империяи Австрияву Маҷористон забт карда шуд. Баъди пош хӯрдани Империяи Австрияву Маҷористон Босния ва Ҳерсеговина ба ҳайати шоҳигарии сербҳо, хорватҳо ва словениягиҳо ворид гардид (аз соли 1929 шоҳигарии Югославия). Соли 1941 дар натиҷаи аз тарафи фашистони олмонӣ торумор гардидани Югославия ҳудуди Босния ва Ҳерсеговина ба ҳайати «Давлати мустақили Хорватия»-и Иттиҳоди Олмон ҳамроҳ карда шуд. Дар рафти ҷанги халқӣ-озодихоҳӣ (1941-45) дар Югославия Босния ва Ҳерсеговина, ки маркази ҳаракатҳои партизании зиддифашистӣ буд, озод карда шуд ва яке аз шаш ҷумҳуриҳои Ҷумҳурии Халқии Федеративии Югославия (дертар Ҷумҳурии Сотсиалистии Федеративии Югославия) гардид. Соли 1990 дар Босния ва Ҳерсеговина бори нахуст раъйпурсии бисёрҳизбӣ дар парламент баргузор шуд. Дар натиҷа ба сари ҳокимият ҳизбҳое омаданд, ки аз гурӯҳи миллӣ-динӣ (босниягиҳои мусулмон, сербҳо, хорватҳо) буданд. Байни онҳо муборизаи сиёсӣ дар масъалаи сохти давлатдории оянда вусъат меёфт. Барномаи ҳар се ҳизб бо ҳам мувофиқат намекард. Хорватҳо талабгори он буданд, ки тамоми мамлакат ё худ дар камтарин ҳолат ноҳияҳое, ки дар онҳо хорватҳо мезистанд, бо Хорватия муттаҳид шавад. Сербҳо барои ба Сербия ҳамроҳ шудан дар доираи Федератсияи Югославия талош меварзиданд, босниягиҳо барои дар тамоми ҳудуди мамлакат бунёд гардидани давлати муттаҳиди мусулмонӣ ҷаҳду кӯшиш менамуданд. Созиши муваққатӣ дар вазъияти баамаломада роҳи таъсиси ниҳоди ҳукмронии коллективонаро пайдо кард, ки дар раёсати Босния ва Ҳерсеговина намояндагони ҳам ҷамъияти босниягӣ, ҳам сербиягӣ ва ҳам хорватӣ дохил буданд. Мувозинаи нопойдор баъди аз ҳайати Югославия баромадани Словения ва Хорватия (июни 1991) барҳам хӯрд. Сарвари ҳокимияти қонунбарори Босния ва Ҳерсеговина Алия Иззатбекович аз ҳукумати Югославия талаб намуд, ки истиқлоли Босния ва Ҳерсеговина эътироф карда шавад. Апрели 1992 ба Босния ва Ҳерсеговина ҳуқуқи соҳибистиқлолӣ дода шуд ва он ҳамчун давлати Иттиҳоди Аврупо ва ИМА эътироф гардид. Дар ин муддат вакилони сербиягӣ тарки парлумон карданд ва таъсиси Ҷумҳурии Сербияро ба миён гузоштанд. Он замон хорватҳо низ таъсиси давлати Герсег-Боснаро эълон намуданд. Соли 1992 амалиёти ҷангӣ байни тарафҳои муқобилақида вусъат ёфт. Ба сербҳои босниягӣ аз ҷониби ҳукумати Сербия, ки сарвараш Слободан Милошевич буд ва Лашкари Мардумии Югославия ёрию дастгирӣ мерасид. Дар ин ҷанг аз ҳама бештар мусулмонҳо саркӯб карда шуданд (қариб 8 ҳазор нафар дар натиҷаи амалиёти ҷангӣ бо сарварии генерали сербӣ Рато Младич кушта шуданд). Шумораи умумии қурбониёни ин ҷанг ба 100—110 ҳазор нафар ва гурезаҳо то ба 2,2 млн нафар расида буд, ки дар таърих баъди Ҷанги дуюми ҷаҳонӣ аз ҳама харобиовартарин ҷанг ба ҳисоб мерафт. Дар деҳоти Бикавас 27 июни 1992 аз тарафи сербҳо 70 нафар босниягии мусулмон зинда сӯзонда шуданд. Иттиҳоди Аврупо ва СММ барои ба низом даровардани вазъияти баамаломада мудохила намуда, чораҳои зарурӣ андешиданд. Соли 1995 барои барҳам додани ҷанг як қатор нақшаҳои сулҳҷӯёна пешниҳод карда шуд. Дар ҳудуди Босния ва Ҳерсеговина таъсис додани як давлат таҳти роҳбарии ҳукумати коалитсионӣ аз ҳисоби се халқи асосӣ, ки байни ҳам муносибатҳои тезу тунд доштанд, яке аз шартҳои асосии ин нақша буданд. Дар натиҷаи ҷидду ҷаҳди Иттиҳоди сулҳ ва дар рафти гуфтушуниди Дейтон (ИМА), ки ноябри 1995 байни пешвоёни Босния, Югославия ва Хорватия бо иштироки намояндагони Русия, ИМА ва Иттиҳоди Аврупо сурат гирифта буд, Созишномаи сулҳ оид ба низом даровардани низои босниягиҳо пешниҳод карда шуд. Декабри 1995 дар Порис ҳуҷҷатҳои Созишномаи сулҳ ба имзо расид. Созишномаи Дейтон таъсиси Мақомоти ягонаи идоракунандаро барои тамоми Босния ва Ҳерсеговина ва дар мамлакат мавҷуд будани ду давлат-Федератсияи Босния ва Ҳерсеговина ва Ҷумҳурии Сербияро баррасӣ намуд.